Busser hos Nettbuss Vestfold i Tønsberg i den gamle VKT-fargen i 2007. Foto: Øyvind Berg 
**Vestfold Kollektivtrafikk** (VKT) er en bestillerenhet for kollektivtrafikken i Vestfold. Selskapet var først operativt fra 1. januar 1999 og fram til Vestviken Kollektivtrafikk overtok 1. januar 2006, og deretter fra 15. august 2015 igjen, og har som hovedoppgave å samordne kollektivtrafikk og skoleskyss i fylket. VKT har avtaler med forskjellige busselskaper om lokalbusser og ekspressbusser. Togtrafikk inngår ikke.

Historie
--------

*Vestfold Kollektivtrafikk AS* ble etablert 17. april 1998 etter et vedtak av fylkestinget i desember 1997, som et administrasjonsselskap for drift og utvikling av kollektivtrafikken i Vestfold. 1. januar 1999 ble selskapet operativt og overtok alle gjeldende avtaler med busselskaper og busstasjoner. Samtidig var det oppstart på det aller første bussanbudet i fylket, i Nordre Vestfold. For passasjerene var den største forskjellen at alle busser levert til trafikken i fylket siden da kom i en mørkeblå farge, merket med "Kollektivtrafikken i Vestfold".

I 2002 fikk Vestfold Kollektivtrafikks datterselskap *Vestfoldekspressen AS* løyve på tre ekspressbussruter mellom Vestfold og Oslo:

* Rute 1, Tjøme – Nøtterøy – Tønsberg – Våle – Oslo
* Rute 2, Åsgårdstrand - Horten – Holmestrand – Sande – Oslo
* Rute 3, Stavern – Larvik – Tjølling – Sandefjord – Oslo

Man valgte å kun sette igang rute 1, og etter en tilbudskonkurranse valgte man Nettbuss som leverandør. Den 11. november 2002 startet ruta opp som TIMEkspressen linje 8 og Nettbuss Vestfold som operatør. I ettertid har rute 3 blitt satt igang som "linje 14" fra januar 2006 og rute 2 som "linje 7" mellom september 2011 og desember 2012, begge med Nettbuss Travel Drammen som operatør. Selskapet Vestfoldekspressen ble i 1. tertial 2009 solgt til Nettbuss, og ble tidlig i 2010 innfusjonert i Nettbuss Travel Drammen.

Fra og med 1. januar 2004 inngikk Buskerud, Telemark og Vestfold et femårig prøveprosjekt om regionråd og samarbeid mellom de tre fylkene, der blant annet kollektivtrafikk var noe man ønsket å utvikle sammen. Dette førte til at fra 1. januar 2006 overtok Vestviken Kollektivtrafikk ansvaret for kollektivtrafikken fra fylkeskommunene i Buskerud og Telemark og fra VKT. Etter dette fungerte VKT som et selskap for utleie av driftsmidler og prosjektfinansiering relatert til kollektivtrafikk i Vestfold. Blant endringene som skjedde under Vestviken Kollektivtrafikk var at man fikk ny profilering, og fra og med anbudsstart i januar 2008 ble alle busser levert i en lysegrå farge.

Regionrådet ble oppløst etter noen år, og med det også samarbeidet om kollektivtrafikken. 1. juli 2010 overtok Buskerud Kollektivtrafikk ansvaret i Buskerud, og 1. juli 2015 overtok Telemark fylkeskommune ansvaret for kollektivtrafikken i sitt fylke under navnet Farte. Vestfold fylkeskommune bestemte seg derfor for å overføre virksomheten tilbake fra Vestviken Kollektivtrafikk til VKT, blant annet på grunn av et pågående momskrav fra Skatt Sør mot Vestviken Kollektivtrafikk som ville kunne slå hele selskapet konkurs, og fordi Vestfold var det eneste fylket med virksomhet igjen i selskapet. 15. august 2015 ble virksomheten flyttet, og nettsider og informasjonsmateriell ble endret til Vestfold Kollektivtrafikk.

Referanser
----------

1. ↑  «Årsrapport 1999» (PDF). Vestfold Kollektivtrafikk. 2000. Arkivert fra originalen (PDF) 6. juli 2001. Besøkt 7. september 2015.
2. ↑  «RuteTidende - Informasjonsblad fra Vestfold Kollektivtrafikk - Nr. 1 1999» (PDF). Vestfold Kollektivtrafikk. 1999. Arkivert fra originalen (PDF) 6. juli 2001. Besøkt 7. september 2015.
3. ↑  «Årsrapport 2002» (PDF). Vestfold Kollektivtrafikk. 1. april 2003. Arkivert fra originalen (PDF) 25. mai 2005. Besøkt 7. september 2015.
4. ↑  «Tertialrapport NSB-konsernet per 30. april 2009» (PDF). NSB AS. 19. juni 2009. s. 10.
5. ↑  «Om samarbeidet». Regionrådet for Buskerud, Telemark og Vestfold. Arkivert fra originalen 20. februar 2014. Besøkt 7. september 2015.
6. ↑  «Vestfold Kollektivtrafikk AS». Vestfold fylkeskommune. 4. desember 2014. Arkivert fra originalen 17. november 2015. Besøkt 7. september 2015.
7. ↑  «Vestviken Kollektivtrafikk AS». Vestfold fylkeskommune. 4. desember 2014. Arkivert fra originalen 17. november 2015. Besøkt 7. september 2015.
8. ↑  «Politiske møter - 97/15 - Oppfølgning av Vestviken Kollektivtrafikk AS». Vestfold fylkeskommune. 12. august 2015. Arkivert fra originalen 17. november 2015. Besøkt 8. september 2015.
9. ↑  «Årsrapport 2015» (PDF). Vestfold Kollektivtrafikk. 2016. Arkivert fra originalen (PDF) 9. januar 2018. Besøkt 13. mai 2016.

Eksterne lenker
---------------

* Offisielt nettsted Rediger på Wikidata

* (en) Vestfold Kollektivtrafikk – kategori av bilder, video eller lyd på Commons Rediger på Wikidata

  


| * v
* d
* r
Kollektivtransportforvaltere i Norge |
| --- |
| Sørlandet | 
* Agder Kollektivtrafikk

 |
| Østlandet | 
* Farte (Telemark)
* Vestfold Kollektivtrafikk
* Brakar (Buskerud)
* Østfold kollektivtrafikk
* Ruter (Oslo, Akershus)
* Innlandstrafikk

 |
| Vestlandet | 
* Kolumbus (Rogaland)
* Skyss (Vestland)
* Fram (Møre og Romsdal)

 |
| Trøndelag | 
* AtB

 |
| Nord-Norge | 
* Reis Nordland
* Troms fylkestrafikk
* Snelandia (Finnmark)

 |
| Historiske | 
* Hedmark Trafikk
* Kringom (Sogn og Fjordane)
* Opplandstrafikk
* Oslo Sporveier
* Stor-Oslo Lokaltrafikk (Akershus)
* Vestviken Kollektivtrafikk (Buskerud, Telemark, Vestfold)

 |

|  |  |
| --- | --- |
| Oppslagsverk/autoritetsdata | VIAF **·** Brønnøysundregistrene
 |